Åsane senter eies av Nordea og Steen & Strøm. Nordea-sjef Jørund Vandvik, styreleder i Åsane Storsenter DA, sier at de fremdeles holder på med «en vurdering av senterutbyggingen», sammen med den andre eieren Steen & Strøm. Vurderingene handler om omfanget og økonomien i prosjektet.

IKKE FULLT SÅ BRA

Fylkespolitikerne anbefalte i høst bystyret å legge Bybanen gjennom Åsane senter. BA får opplyst at dersom Bybanen kommer dit «før» ombyggingen, kan ombyggingen bli svært vanskelig å gjennomføre – blant annet fordi det skal bygges et stort underjordisk parkeringshus under skinnene.

På spørsmål om hva Bybanen gjennom Åsane senter vil bety for en eventuell ombygging, svarer Vandvik at spørsmålet er godt, men at han ikke har svaret på det nå.

– Generelt er det bra å få Bybanen til Åsane. Hvor den går kan være bra eller ikke fullt så bra. Vi er veldig skeptiske til å ha et titalls tonn med rullende materiell gående midt gjennom et handleområde der småbarnsforeldre og barn går, sier han til BA.

SIKKERHET

Vandvik sier at det er sikkerhetsmessige årsaker som gjør dem skeptiske.

– Men det er også eksempelvis vanskelig å lage et trivelig og trygt utekaféområde med en Bybane som passerer en halvmeter bak bordet, sier Vandvik.

VURDERTE EN ANNEN BYGNING

Han bekrefter at eierne også vurderte å forlate kvartalsstrukturen som ble bestemt i reguleringsplanen som ble vedtatt i fjor høst, men at de fikk nei fra byrådet. Å dele senteret opp i kvartaler handler om å dreie det mot å være et sentrum, ikke et senter.

– Dersom politikerne bestemmer seg for å legge Bybanen gjennom senteret, vil det kunne bety at dere på sett og vis blir nødt til å starte ombyggingen av det?

– Vi har ikke svaret på alt dette i dag, sier Vandvik.

– NOE SKUFFENDE

– For oss alle blir dette uforutsigbart og noe skuffende, sier byutviklingsbyråd Filip Rygg.

Han kommenterer den stadige utsettelsen av utbyggingen på Åsane senter, sett opp mot det voldsomme presset aktørene la på kommunen for å få behandlet planene hurtig.

– Eierskifter kan nok føre til en del underlige endringer, sier han og sikter til at deler av Steen & Strøm ble solgt til Simon Property Group i fjor.

Det var etter dette salget alle prosessene stoppet opp. Rygg sier også at motstanden mot å legge Bybanen inn i senteret er ny.

– Jeg oppfatter det som en underlig snuoperasjon, da vi tross alt har regulert inn Bybanen tidligere. Da var argumentet at Bybanen skulle gi plass til mennesker, mens all biltrafikk gikk under bakken. Jeg vil ikke argumentere sterkt for den ene eller andre løsningen nå, siden vi ikke har konkludert, men registrerer at her har ting endret seg, sier Rygg.

Han vil ikke si noe om hvilken løsning i Åsane byrådet foretrekker ennå.